བོད་ཀྱི་དགུ་བཅུ་གསུམ་ལས་འགུལ་ཚོགས་པའི་བསྒྲགས་གཏམ་ནང་།ད་ལྟའི་བོད་ནང་གི་གནས་སྟངས་ལ་ཆ་མཚོན་ན།བོད་མདོ་དབུས་ཁམས་གསུམ་གྱི་ས་གནས་གང་སར་རྒྱ་ནག་གཞུང་གིས་དམག་མི་དང་ཉེན་རྟོག་པ་བཀྲམ་ནས་བོད་མིའི་འགྲོ་སྡོད་སྤྱོད་གསུམ་ལ་སོ་བལྟ་བྱེད་བཞིན་ཡོད་པ་མ་ཟད།གྲོང་ཁྱེར་དང་གྲོང་བརྡལ་གྱི་སྲང་ལམ་དང་ཁྲོམ་གཞུང་གང་སར་གསང་བའི་པར་ཆས་བཙུགས་ནས་སོ་བལྟ་བྱེད་ཀྱི་ཡོད།གནས་སྟངས་འདི་དག་མཐོང་སྐབས་ད་ལྟའི་བོད་ནང་གི་གནས་སྟངས་དེ་ཇི་ལྟ་བུའི་ཛ་དྲག་ཅིག་ཡིན་པ་རང་བཞིན་གྱིས་ཤེས་རྟོགས་ཐུབ་ཀྱི་རེད་ལ།བོད་ཀྱི་རིས་མེད་དགོན་སྡེ་ཁག་དང་གཞི་རིམ་གྲོང་གསེབ་ཁག་གི་ནང་རྒྱ་གཞུང་གིས་ལས་དོན་ཚོགས་ཆུང་ཟེར་བ་མངགས་གཏོང་བྱས་ཏེ།ཆབ་སྲིད་ཀྱི་སློབ་གསོ་དྲིལ་བསྒྲགས་དང་བཙན་གནོན་གྱི་ལས་འགུལ་ཁག་སྔར་བས་ཇེ་ཞན་ཇེ་སྡུག་ཏུ་འགྲོ་བཞིན་ཡོད།གལ་ཏེ་བོད་མི་ཚོས་རྒྱ་གཞུང་གི་ལས་འགུལ་དེ་དག་ལ་མཉམ་ཞུགས་མ་བྱས་པའམ་ཡང་རྣམ་འགྱུར་ཡག་པོ་མ་བསྟན་པ་ཙམ་གྱིས་ཀྱང་འཇུ་བཟུང་བཙོན་འཇུག་བྱེད་ཀྱི་ཡོད་པ་དེ་ཡོངས་གྲགས་ཀྱི་གནས་ཚུལ་ཞིག་ཆགས་ཡོད།དེར་བརྟེན།འདི་ག་བོད་ཀྱི་དགུ་བཅུ་གསུམ་ལས་འགུལ་ཚོགས་པའི་ངོས་ནས་དེ་རིང་གི་ཉིན་མོ་འདི་སྲུང་གཙི་ཞུ་རྒྱུ་དེ་ནི་གལ་གནད་ཅན་གྱི་ལས་འགུལ་ཞིག་ལ་ངོས་འཛིན་བྱེད་ཀྱི་ཡོད་པ་མ་ཟད།རྒྱ་གཞུང་གི་བཙན་གནོན་དང་གདུག་རྩུབ་འོགའདས་གྲོངས་སོང་ཟིན་པ་དང་།ད་ལྟ་བཙོན་ཁང་དུ་ཡོད་པ་རྣམས་མགྱོགས་ནས་མྱུར་དུ་མུན་ནག་གི་བཙོན་ཁང་ནས་ཕྱིར་ཐོན་ཏེ་རང་དབང་གི་མཁའ་དབུགས་རྔུབ་ལེན་ཐུབ་པའི་རེ་སྨོན་བྱེད་བཞིན་ཡོད།བོད་ནང་བྱུང་དང་འབྱུང་བཞིན་པའི་བཙན་གནོན་གྱི་གོད་ཆག་དེ་དག་གི་རྐྱེན་པས་བོད་མིའི་ལུས་སྲོག་ཙམ་མ་ཟད།བོད་ཀྱི་ཆོས་དང་རིག་གཞུང་།སྐད་ཡིག་སོགས་ལའང་ཉམས་ཆག་ཤུགས་ཆེན་བྱུང་ཡོད་པར་བརྟེན།བོད་མི་མང་པོ་ཞིག་གིས་སེམས་ཀྱིས་མ་བཟོད་པར་སོ་སོའི་ཆོས་དང་རིག་གཞུང་།སྐད་ཡིག་སྲུང་སྐྱོབ་སོགས་ཀྱི་དོན་དུ་ལས་འགུལ་རབ་དང་རིམ་པ་ཞིག་སྤེལ་བཞིན་ཡོད་པ་དེ་ནི།ང་ཚོས་བསྔགས་བརྗོད་བྱེད་དགོས་པ་ཞིག་ཡིན།ཡིན་ནའང་།རྒྱ་ནག་གཞུང་གིས་ཁོ་ཚོའི་ལས་འགུལ་དེ་དག་ཡང་རྒྱལ་ཁབ་ཀྱི་བདེ་འཇགས་ལ་གནོད་སྐྱོན་གཏོང་བའི་ཆབ་སྲིད་ཀྱི་ལས་འགུལ་ཡིན་པའི་མ་ཉེས་སྐྱོན་འཛུགས་བྱས་ཏེ།འཇུ་བཟུང་དང་ཐ་ན་ཚད་གཞི་འདྲ་མིན་གྱི་ལོ་ཚད་བཟོས་ཏེ་བཙོན་འཇུག་བྱས་པ་ཡང་ཧ་ཅང་མང་པོ་ཡོད།ཅེས་བརྗོད་འདུག